google/wiki40b huggingface dataset:
2009 m. Ispanijos Grand Prix

Penktadienio treniruotės

Penktadienio ryte greičiausias trasoje buvo Jensonas Buttonas su Brawn GP bolidu (1:21.799 min.). Jis aplenkė Jarno Trullį (1:22.154) ir abu BMW-Sauber ekipos pilotus - Robertą Kubicą (1:22.221) ir Nicką Heidfeldą (1:22.658).
Antrojoje dalyje greičiausią ratą įveikė Nico Rosbergas (1:21.588). Antras liko jo ekipos draugas Kazuki Nakajima (1:21.740), trečias - Fernando Alonso (1:21.781).

Šeštadienio treniruotės

Šeštadienio treniruotėse greičiausi buvo abu Ferrari ekipos pilotai - Felipe Massa (1:20.553) ir Kimi Raikkonenas (1:20.635). Jie abu beveik puse sekundės aplenkė abu Brawn GP pilotus - J. Buttoną (1:21.050) ir Rubensą Barrichello (1:21.163).
Buktos ąžuolas

Buktos ąžuolas – išskirtinio amžiaus ąžuolas, augęs Marijampolės savivaldybėje, Liudvinavo seniūnijoje, Marijampolės miškų urėdijos Buktos g-jos (23 kv., 11 skl.) teritorijoje. Medį supa tankus mišrus miškas. Pasiekiamas iš kelio  182  Marijampolė–Liudvinavas–Krosna , nuo Želsvos kaimo apie 3,5 km važiuojant geru miško keliu, netoli Buktos miško gamtinio pažinimo tako (priešingoje kelio pusėje, paėjus mišku apie 300 m). Prie medžio pastatyta informacinė lentelė. Kelių nuorodomis nepažymėtas. Valstybės saugomu gamtos paveldo objektu paskelbtas 2005 m.
Laimuntas Kleinauskas

Biografija

1981 m. baigė Lvovo aukštąją karinę politinę mokyklą, suteikta karininko – kultūros ir švietimo darbuotojo kvalifikacija ir leitenanto karinis laipsnis. 1996–2000 m. studijavo Lietuvos teisės universitete. 1994 m. baigė NATO karininkų kursus Oberammergau, Vokietijoje, 1995 m. Pasienio policijos rinktinių ir užkardų vadų kvalifikacijos kėlimo kursus Lietuvos policijos akademijoje. 1997 m. Jungtinių Tautų (JT) policijos karininkų kursai JT ruošimo centre Švedijoje.
1977–1990 m. tarnavo TSRS ginkluotosiose pajėgose Lvove, Leningrade, Baku, Sumgaite, kapitonas.
Nuo 1991 m. iki 1993 m. LR krašto apsaugos ministerijos Šiaulių zonos Joniškio rajono komendantas, kapitonas. 1993–1994 m. KAM Valstybės sienos apsaugos tarnybos Šiaulių rinktinės viršininko pavaduotojas, majoras. 1994–1997 m. Pasienio policijos departamento prie VRM Šiaulių pasienio policijos rinktinės komisaras.
Nuo 1997 m. iki 1998 m. JT Pereinamosios Administracijos Rytų Slavonijoje (UNTAES) misijos narys, specialiųjų policijos pajėgų tarptautinis policijos stebėtojas Šiaurės sektoriaus Dalio policijos stotyje, specialiųjų policijos pajėgų Transporto skyriaus viršininkas Misijos štabe Vukovare, Kroatija, Lietuvos kontingento Kroatijoje vadas. 1998 m. Jungtinių Tautų Policijos Palaikymo Grupės (UNPSG) misijos Kroatijoje narys, specialiųjų policijos pajėgų Transporto skyriaus viršininkas, Lietuvos kontingento vadas.
Nuo 1998 m. iki 1999 m. Europos Saugumo ir Bendradarbiavimo Organizacijos misijos Kroatijoje narys, Misijos policijos pajėgų sąveikos su Kroatijos valdžia karininkas, Vidaus tyrimų tarnybos vadovas, Operacijų valdybos vyresnysis karininkas misijos štabe Vukovare, Kroatija. 1999–2000 m. Šiaulių pasienio policijos rinktinės Personalo skyriaus viršininkas.
Nuo 2000 m. spalio mėn. VRM pensininkas.
2002–2003 m. Šiaulių miesto savivaldybės mero patarėjas. Nuo 2004 m. „LB. Profile GmbH“ pardavimų atstovas Baltijos ir SNG Šalyse.
Nuo 2001 m. gegužės mėn. Lietuvos socialdemokratų partijos Joniškio rajono skyriaus narys, nuo 2003 m. LSDP Šiaulių apskrities koordinacinės tarybos pirmininko pavaduotojas.
Nuo 2003 m. Joniškio rajono savivaldybės tarybos narys.
Vedęs; žmona Rita, vaikų darželio lopšelio slaugytoja, dukra Monika (g. 1984 m.), sūnus Aleksas (g. 1986 m.), Šiaulių universiteto studentai.
Kiaulė (kinų zodiakas)

Kiaulė – paskutinis iš dvylikos metų ciklo gyvūnų, sutinkamų kinų zodiake.
Šio gyvūno elementas – vanduo, o laikas – 21–23 val.
Metų laikas – žiema, o mėnuo – lapkritis.
Spalvos – geltona, pilka, ruda, auksinė. Skaičiai – 3, 1 ir 9.
Labiausiai atitinkantis Vakarų horoskopo ženklas – Skorpionas.
Helenos rifas

Helenos rifas (angl. Helen Reef) – koralinis rifas Mikronezijoje, Palau valstybės pietuose, 70 km į rytus nuo Tobio salos. Priklauso Hatohobėjaus valstijai. Helenos rifą sudaro nugrimzdęs atolas (plotas 163 km²) su 400 m ilgio ir 40 km pločio Helenos sala (plotas 0,03 km²). Joje yra jūrinių reindžerių stotis su 3 žmonių įgula. Vakarinėje rifo pusėje yra sąsiauris.
Diklofenakas

Diklofenakas – nesteroidinis vaistas, skirtas kovoti su raumenų uždegimu ir sąnarių skausmais. Diklofenakas priklauso nesteroidinių vaistų nuo uždegimo (NVNU) grupei. Šios grupės vaistai mažina skausmą, karščiavimą bei uždegimą. Vieni jų turi silpnesnį poveikį, kiti – stipresnį. Pavyzdžiui, aspirinas, paracetamolis, analginas labiau mažina skausmą bei temperatūrą. Vaistai, kurių veiklioji medžiaga diklofenakas, yra stipresni ir gana efektyviai slopina skausmo šaltinį – uždegimą. Diklofenakas gali būti skiriamas sergant sąnarių, kaulų, raumenų ligomis, taip pat patyrus traumą.

Veikimas

Diklofenakas blokuoja ciklooksigenazę (COX), todėl sumažėja prostaglandinų, dalyvaujančių uždegime, sintezė. Žmogaus organizme yra dviejų rūšių ciklooksigenazės: COX-1 ir COX-2, kurios dalyvauja normaliuose fiziologiniuose procesuose. Diklofenakas blokuoja ir COX-2, kuri skatina skausmo ir uždegimo mediatorių prostaglandinų sintezę, ir COX-1 – svarbią trombocitų agregacijai ir virškinamojo trakto gleivinės apsaugai, palaikant inkstų homeostazę. Diklofenako analgezinis ir uždegimą slopinantis poveikis pasireiškia blokuojant COX-2, tuo tarpu dėl slopinamos COX-1 pasireiškia dauguma nepageidaujamų poveikių.

Tepalų vartojimas

Tepalas, veikdamas vietiškai, mažina skausmą ir uždegimą, beveik nepatekdamas į sisteminę kraujotaką, todėl jo šalutinis poveikis, ypač virškinimo sistemai, daug mažesnis nei geriamųjų tos pačios grupės preparatų. Dėl šios priežasties tepalą rekomenduojama rinktis žmonėms, kurie ir taip nuolatos vartoja vaistus.
Tepalus rekomenduojama vartoti patyrus sporto traumą, sergant degeneracine sąnarių liga, nustačius reumatinių ligų sukeltus minkštųjų audinių pažeidimus.
Uhanas

Istorija

Dabartinio Uhano teritorijoje būta gyvenvietės dar I tūkstm. pr. m. e. Miestas intensyviai augo Sango laikotarpiu (220–280 m.). Miestas suformuotas 1953 metais, sujungus tris didmiesčius – Hankou, Hanyang ir Wuchang.

Pavadinimo kilmė

Pavadinimui pasirinkti pirmieji didmiesčių, iš kurių sudarytas dabartinis miestas, skiemenys: Wu (nuo Wuchang) + Han (nuo Hankou ir Hanyang).
Jansenizmas

Jansenizmas – religinė srovė Nyderlanduose bei religinis visuomeninis judėjimas Prancūzijoje XVII–XVIII a. Tai kalvinizmui artima katalikybės atmaina, neigusi valios laisvę, pripažinusi lemtį. Šiai religinei srovei pradžią davė olandų teologo K. Janseno idėjos, kurios plėtojo augustinizmą. Jansenistai nepritarė Katalikų Bažnyčios (ypač jėzuitų) ideologijai, bet tapti protestantais taip pat nenorėjo.
Prancūzijoje jansenistų centras buvo Paryžiaus Port Rojalio vienuolynas.
Judėjime dalyvavo universitetai, mokslininkai (B. Paskalis), rašytojai, kurie darė didelę įtaką intelektualiniam Prancūzijos gyvenimui. Jansenizmas XVIII a. Prancūzijoje išnyko dėl Katalikų Bažnyčios persekiojimų. Kaip Utrechto bažnyčia išliko Nyderlanduose.
Karelijos Respublika

Istorija

1920 m. sudaryta Karelijos darbininkų komuna, 1923 m. perorganizuota į Karelijos ASSR. 1940–1956 m. buvo Karelijos-Suomijos TSR (sąjunginė SSRS respublika), vėliau vėl tapo autonomine respublika. Nuo 1991 m. – federacinė Rusijos respublika.

Geografija

Karelija driekiasi Rytų Europos lygumos šiaurės vakaruose, kalvotoje ir labai ežeringoje Vakarų Karelijos aukštumoje. Vakaruose ir šiaurės vakaruose pereina į Manselkės aukštumą (aukštis iki 578 m).
Klimatas vidutinių platumų, daugiausia jūrinis. Vidutinė vasario mėnesio temperatūra nuo -9 °C iki -13 °C, liepą 14-16 °C. Vidutinis metinis kritulių kiekis apie 500 mm. Upės priklauso Baltijos ir Baltosios jūrų baseinams: Vodla, Kemė, Kovda, Vygas, Suna (su Kivačo kriokliu). Karelijoje telkšo apie 60 tūkst. ežerų, jų tarpe vieni didžiausių Europoje Ladogos ir Onegos ežerai. Kiti didesni ežerai: Piaozeras, Segozeras, Vygozeras, Topozeras, Siamozeras, Janisjarvis, Vodlozeras, Leksozeras, Niukas ir kt.
Apie pusę respublikos teritorijos dengia spygliuočių (daugiausia pušų) ir mišrieji miškai (beržai, uosiai, alksniai).
Valentinas Patumsis

Biografija

1974 m. baigė Kauno politechnikos institutą, elektros tinklų ir sistemų inžinierius. 1997–2000 m. Anykščių rajono savivaldybės mero pavaduotojas, ūkininkas. UAB „Anykščių komunalinis ūkis“ darbų saugos specialistas.
Partijos Lietuvos krikščionys demokratai narys, Anykščių skyriaus pirmininkas. 1997–2000 m., 2000–2003 m., 2003–2007 m. ir nuo 2007 m. Anykščių rajono savivaldybės tarybos narys.
Labdaros fondo „Dabužių bendruomenės namai“ valdybos pirmininkas, Dabužių Kristaus žengimo į dangų bažnyčios komiteto pirmininkas. Sutuoktinė Liudmila, vaikai Agnė, Pranas, Povilas.
Grinkiškio valsčius

Grinkiškio valsčius buvo vidurio Lietuvoje. Centras – Grinkiškis.
Bytuvo pilis

Bytuvo pilis (lenk. Zamek w Bytowie) – gotikinio stiliaus Vokiečių ordino, o vėliau – Pamario kunigaikščių pilis Bytuvo mieste Pamario vaivadijoje, Lenkijoje.

Vokiečių ordinas

Kryžiuočiai pradėjo statyti mūrinę pilį Bytuve 1390 m. ant kalvos pietrytinėje miesto dalyje. Tačiau tikrieji statybos darbai čia vyko 1398–1406 m. pagal Mikalojaus Felenšteino nurodymus. Pilis – 49x70 m stačiakampio formos, pastatyta iš eratinių akmenų ir plytų. Kampuose – trys apvalūs ir vienas kvadratinis bokštas, kurie buvo pritaikyti naudoti šaunamuosius ginklus. Šiaurės vakarų sparne pastatytas trijų aukštų gyvenamasis namas su rūsiu. Šiame pastate buvo svarbiausios patalpos: refektoriumas, koplyčia, prokuratoriaus namai. Viršutiniame aukšte buvo sandėlis.
Pietų vakarų pilies dalyje buvo įrengta virtuvė bei maisto sandėlis, netoliese buvo šulinys. Įvažiuojamieji vartai su pakeliamuoju tiltu buvo pastatyti šiaurės rytuose, prieš juos iškastas griovys.
1410 m. pilis buvo užpulta Jogailos armijos, tačiau vėl grąžinta kryžiuočiams po Pirmosios Torūnės taikos.

Pamario kunigaikščiai

Per Trylikos metų karą pilį užėmė Lenkija. 1466 m. Karalius Kazimieras IV atidavė pilį Pamario kunigaikščiui Erikui II. 1500 m. aplink pilį buvo pastatytos fortifikacijos ir bastėjos, leidžiančios naudoti artileriją. XVI a. antroje pusėje pilis buvo atiduota Grifitams, kurie pietrytiniame pilies sparne pastatė Kunigaikščių rūmus. XVII a. viduramžių name buvo įkurta kepykla ir alaus darykla. 1623 m. šiaurės rytų pusėje buvo pastatyti Našlių namai. Trisdešimtmečio karo metu piliai padaroma maža žala. Po paskutinio Grifito mirties 1638 m. pilis patenka į Lenkijos rankas, ten pradeda reziduoti seniūnas.
Per Švedų tvaną pilis sudegė. Iš dalies atstatyje pilyje XIX a. veikė teismas ir kalėjimas. Pirmieji restauravimo darbai atlikti 1930–1939 m., vėliau ir 1957–1962 bei 1969–1990 m. Šiuo metu pilyje veikia muziejus, restoranas ir biblioteka.
Kinetinis menas

Kinetinis menas (gr. kinētós 'judantis, judrus') - vėlyvojo modernizmo kryptis, artima opdailei.
Kinetiniame mene siekiama įveikti kūrinio statiką, paversti jį judančiu erdvėje ir laike. Dinamiška kompozicija kuriama dvejopomis priemonėmis - iliuzinėmis (pagrįstomis optikos dėsniais) ir mechaninėmis (pagrįstomis gamtos jėgų arba specialių įtaisų veikimu). Kinetiniais dailės kūriniais laikomos tiek mechaniškai, tiek magnetu judinamos skulptūros, tiek oro dvelksmo virpinamos mobilios konstrukcijos. Kinetinio meno kūriniuose siekiama išgauti judėjimo įspūdį.
Šio meno pradininkas – šveicaras Žanas Tangli. Kinetinio meno principas naudojamas instaliacijose. Iš rusų konstruktyvizmo (A. Rodčenko, N. Gabo) kilusi dailės forma, iškelianti judėjimą kaip kūrybos principą. Terminą pirmą kartą pavartojo Naumas Gabo (tikroji pavardė Naum Nehemia Pevsner) ir jo brolis Antuanas Pevsneris (Antoine Pevsner) „Realistiniame manifeste" (1920 m.). Užuomazgų būta futurizmo, orfizmo, konstruktyvizmo, siurrealizmo dailėje. Mobiliai, judantys nesistemiškai ir be mechaninės jėgos, buvo išrasti dviejų menininkų: A. Rodčenkos, o po poros metų ištobulinta amerikiečio Aleksandro Kolderio (Alexander Calder).
Jo skulptūros – ant svirtelių sunertos abstrakčios kompozicijos, kurios nuo menkiausio oro virpesio juda. Kinetinis menas susiformavo XX a. 6-7 dešimtmečiais. Nutapyta kintančio vaizdo paveikslų, sukurta judančių trimačių konstrukcijų. Prancūzijoje kinetinio meno principus plėtojo Vizualinio meno tyrinėjimų grupė (pranc. Groupe de Recherche d'Art Visuel, GRAV, 1960-68 m.), Vokietijoje – „Zero” (1957-60 m.), Italijoje – grupės „T” (1959-66 m.) ir „N” (1960-64 m.). 1965 m. Paryžiuje surengta pirmoji kinetinio meno paroda „Judėjimas" („Le Mouvement").
Žymesni dailininkai: Yaakovas Agamas (Yaacov Agam), Žanas Tangli (Jean Tinguely), Giunteris Uekeris (Gūnther Uecker), Viktoras Vazarelis (Victor Vasarely). Kinetinio meno įvairovė yra labia ženkli, nuo hipnotizuojančių, lėtai judančių Bury darbų iki grakščių atvirame ore siūbuojančių kinetinių Rickey skulptūrų, nuo kibernetinių Schooferio kūrinių iki telemagnetinių, ore pakibusių objektų Takiso skulptūrų.
Judesys ir toliau žavi šiuolaikinius menininkus. Tai liudija japono Tatsuo Miyajima įranga, amerikiečio Chico MacMurtrie robotai, škotės Andželios Parker „Šaltas, tamsus dalykas: susprogdintas vaizdas“. Tiek menininkai, tiek žiūrovai pasiduoda menui, kuris, pasak Miyajimos, trokšta „ir toliau keistis, būti susijęs su viskuo, tęstis amžinai“.
Liptovsky Mikulašas

Istorija

Gyvenvietė Liptószentmiklós pirmą kartą paminėta 1286 m. Vengrijos karaliaus Vladislovo IV. Iki pat 1918 m. miestas buvo Vengrijos karalystės sudėtyje. Apie Šv. Nikolajaus bažnyčią rašyta jau 1286 m.
Mikulašas Liptove buvo svarbus amatų ir prekybos centras. Pirmoji batsiuvių gildija paminėta 1508 m. 1677 m. tapo Liptó grafystės (comitatus) administraciniu centru. 1713 m. apylinkėse buvo sugautas ir pakartas legendinis Karpatų vietinis „Robin Hudas“, pakelės plėšikų vadas Jurajus Janošikas.
X|X a. viduryje Mikulašas buvo vienas iš tautinio atgimimo centrų, vyko pasipriešinimas vengrų valdžios vykdomai nutautinimo politikai, čia susikūrė slovakų teatras, buvo kuriama tautinė literatūra.

Turizmas

Slovakijoje Mikulašas yra vienas svarbiausių turizmo centrų su gerai išlaikytais viduramžių architektūros statiniais. 2004 m. jame pastatytas modernus geoterminis akvaparkas „Tatralendas“. Čia prasideda ir baigiasi daugelis vasaros ir žiemos turistinių maršrutų į Žemųjų Tatrų nacionalinio parko draustinius ir garsius objektus, tarp kurių: Demanovska dolina (Demänovská dolina), Demanovskos Laisvės urvas (Demänovská jaskyňa Slobody), Demanovskos ledo urvas (Demänovská ľadová jaskyňa), didžiausias Jasnos slidinėjimo kurortas, Vlkolineco etnografinis kaimas, Liptovska Mara tvenkinys, senovės keltų tvirtovė Havranokas ir kt.

Demografija

Mikulašo miesto gyventojų tarpe sudaro (pagal 2001 m. duomenis): 94.07% slovakai, 2.30% romai, 2.10% čekai, 0.28% vengrai. Pagal priklausymą religinėms konfesijoms: 34.48% Romos katalikai, 32.26% netikintys, 26.85% liuteronai.

Transportas

Pro miestą praeina Bratislavos-Košicės geležinkelio linija, greitkelis D1. Artimiausias tarptautinis oro uostas įsikūręs Poprade (Letisko Poprad-Tatry).
Baldakimas

Baldakimas (it. baldacchino) – architektūrinė keturių, viršuje sujungtų, kolonų konstrukcija, kuria apgaubiamas altorius, šventojo karstas ar antkapinis paminklas. Baldakimas simbolizuoja po juo esančio asmens ar daikto išskirtinumą, šventumą, atsiribojimą nuo žemiškosios būties. Žymiausias yra Berninio darbo baldakimas šv. Petro bazilikoje Romoje.
Bažnytinėse apeigose (taip pat ir Lietuvoje) baldakimu taip pat vadinamas ant keturių lazdų ištemptas audinio stogelis per bažnytines procesijas nešamas virš celebruojančio kunigo galvos (lot. umbella coelum). Tokio tipo baldakimai naudojami ir perkeliant arba demonstruojant relikvijas. Stacionarusis – paremiamas kolonomis, stulpeliais ar gembėmis, kartais pakabinamas. Būna kupolo, bokštelio, stogelio, palapinės pavidalo. Daromas iš akmens, medžio, metalo, dekoratyvinių audinių.
Baldakimas dekoruojamas ornamentais, emblemomis, kutais, viršuje įkomponuojama karūna, kryžius ar statula.
Pirmieji baldakimai pasirodė Rytų šalyse, kaip nešiojamos stoginės, aptrauktos brangiu Bagdado šilku. Europoje nešiojamieji ir stacionarieji išpopuliarėjo viduramžiais.
Lietuvoje stacionarieji dažni įvairių stilių bažnyčiose (Šv. Teresės bažnyčios Vilniuje sakyklos, XVIII a. 2 pusė; Šv. Mato bažnyčios Rokiškyje sakyklos, 1882). Itin populiarūs audekliniai procesijose naudojami baldakimai. Žemaitijoje drobiniai buvo įrengiami virš svečių lovų.
Čitrė

Istorija

Pasak legendos, miesto pavadinimas kilęs nuo kasiko vardu Čitrė, tačiau dabar manoma, kad pavadinimas galėjęs kilti nuo vietinio kukurūzų pavadinimo. Gyvenvietė įkurta 1848 m. kaip parapijos rajonas. Pagal kitą versiją miestas įkurtas dar 1558 m. kaip Santa Krus de Kubita (Santa Cruz de Cubita).
1915 m. tapo Hereros provincijos sostine, 1941–1945 m. buvo apjungtos Los Santoso provincijos sostine.
Ramutis Rimeikis

Ramutis Rimeikis (g. 1950 m. kovo 30 d.) – lietuvių aktorius ir režisierius, Lietuvos teatro sąjungos pirmininkas (nuo 2011 m.).

Biografija

1957 – 1968 m. mokėsi Plungės rajono Kulių vid. mokykloje. 1968 – 1972 m. studijavo Lietuvos valstybinės konservatorijos Teatro meno fakultete aktoriaus specialybę.
1972 – 1992 m. buvo Valstybinio akademinio dramos teatro aktorius. 1992 – 1994 m. dirbo Kultūros ir švietimo ministerijos Menų departamento teatro sektoriaus vyriausiuoju specialistu. 1994 – 1997 m. – Kultūros ministerijos Menų departamento teatro sektoriaus vadovas, 1997 – 2001 m. – Menų skyriaus vyriausiasis specialistas.
San Pedro Garsa Garsija

Istorija

XVI a. pabaigoje dabartinio miesto vietoje įsteigtas San Pedro de los Nogaleso ūkis. 1882 m. gyvenvietei suteiktas miestelio titulas, ji pervadinta Nuevo Leono gubernatoriaus Chenaro Garsos Garsijos garbei. Miestas išaugo XX a. vid., plečiantis Monterėjui.
Dviratis (treniruoklis)

Velotreniruoklis arba dviratis-treniruoklis – treniruoklis, naudojamas lavinti organizmo fizinę būklę imituojant judesius, atliekamus važiuojant dviračiu.
Velotreniruoklis priskiriamas prie kardiotreniruoklių, nes sportuojant su juo stiprinama širdies ir kraujagyslių sistema, treniruojami nugaros ir kojų raumenys. Įmontuotame ekranėlyje galima stebėti greitį, „pravažiuotą“ nuotolį ir pulsą bei kraujospūdį.
Velotreniruokliai dažniausiai būna mechaniniai ir magnetiniai. Priklausomai nuo apkrovos reguliavimo būdo, mechaniniai skirstomi į diržinius ir trinkelių. Trinkelių treniruokliai pasižymi didesne inercija ir imituoja važiavimą lenktyniniu dviračiu. Magnetiniai velotreniruokliai juda tyliau.
Kai kurie treniruokliai turi įdiegtas treniruočių programas. Programos yra sukurtos pagal poreikį: degina riebalus ar treniruoja širdies ir kraujagyslių sistemą.
Yra treniruoklių, kuriuose įdiegtos nuo pulso priklausančios programos, automatiškai reguliuojančios apkrovas priklausomai nuo pulso dažnio.
Dar yra veloergometrai – gerokai sudėtingesni treniruokliai, kurie leidžia pasirinkti apkrovą pagal pasirengimo lygį ir užsiėmimų tikslą. Tokio tipo treniruokliai plačiai naudojami terapeutiniais ir reabilitaciniais tikslais.
Yandex.Maps

Mastelis

Maksimalus sistemos mastelis – 1:1600 (Maskva, Sankt Peterburgas ir Jekaterinburgas). Kiti didieji Rusijos miestai, taip pat Kijevas ir Minskas, pateikiami masteliu 1:2000. Visa Ukrainos teritorija rodoma 1:16000 masteliu, visa Baltarusija – 1:30000.
Visas Kazachstanas pateikiamas 1:6600 masteliu, kitos Centrinės Azijos šalys – 1:2 300 000.
1:30000 masteliu pateikiamos tokios šalys: Estija, Latvija, Lietuva, Austrija, Vengrija, Lenkija, Čekija, Vokietija, Prancūzija, Beneliuksas, Didžioji Britanija ir Airija. 1:66000 masteliu pateikiamos šios šalys: Ispanija, Portugalija, Italija, Balkanai, Turkija ir Kipras. Egiptas pateikiamas 1:100 000 masteliu.
Visos kitos pasaulio šalys pateikiamos 1:3 000 000 masteliu.
SV Horn

Istorija

1922 m. gruodžio 21 d. įkurtas klubas. 
2008 m. iškovojo šalies futbolo taurę. Tai vienintelis jų laimėjimas per visą klubo istoriją.
Šiuo metu dalyvauja Austrijos 2. Liga pirmenybėse.
Kybarčių ąžuolas

Kybarčių ąžuolas (Rusteikų ąžuolas) – valstybės saugomas gamtos paveldo objektas, išskirtinių matmenų ir išvaizdos ąžuolas, augantis Šiaulių rajone, Kybarčių kaime (Kužių sen.), 270 m į šiaurę nuo kelio Aukštelkė–Kuršėnai.
Ąžuolas paskelbtas saugomu Lietuvos Respublikos aplinkos ministro 2013 m. spalio 25 d. įsakymu Nr. D1-792. Atskiru ženklu ar kelio rodykle vietoje nepažymėtas.
Kybarčių ąžuolas išsiskiria storu, išplatėjančiu prie pagrindo, skilusiu kamienu, kurio viena dalis žaliuojanti. Aplink medį driekiasi atviri dirbami laukai. Ilgus laikus šiose vietose gyveno dvarininkų Rusteikų giminė, netoliese išlikusi šeimos laidojimo koplytėlė. Rusteikų vardu vadinamas ir ąžuolas. Manoma, jog tai seniausias Šiaulių krašto ąžuolas.
2000 m. ąžuolą įamžino akvarelėje dailininkas Antanas Krištopaitis.
Nerijus Mačiulis (1979)

Biografija

1994–1997 m. mokėsi KTU gimnazijoje. 1997–2001 m. studijavo Vytauto Didžiojo universitete, 2001 m. Roskildės universitete (Danija), 2003–2007 m. ISM Vadybos ir ekonomikos universitete. 2004–2005 m. stažavosi Ciuricho universiteto (Šveicarija) Bankininkystės institute. 
2005–2007 m. ISM Vadybos ir ekonomikos universiteto Ekonomikos ir finansų dalykų grupės vadovas, nuo 2007 m. bakalauro studijų dekanas.  2007 m. socialinių mokslų (vadybos ir administravimo) daktaras.  Dėsto įvairias ekonomikos ir finansų disciplinas Australijos, Meksikos, Prancūzijos, Šveicarijos ir kt. universitetuose. Nuo 2010 m. „Swedbank“ vyriausiasis ekonomistas.
Mokslinių interesų sritys: finansų rinkos, investicijų valdymas, makroekonomika, išvestinės finansinės priemonės.
Avangardizmas

Avangardizmas (pranc. avant-gardisme) – XX a. literatūros ir meno srovė, kuriai būdinga tradicinių, ypač realizmo, kūrybos principų neigimas, naujų, neįprastų meninės raiškos priemonių naudojimas.
Plačiąja prasme avangardizmas – sąmoningas priešiškumas meno akademizmui, kūrybos tradicijoms, maištingas senųjų vertybių perkainojimas, naujų raiškos priemonių įvedinėjimas.
Siauresne prasme avangardizmas – tai XX a. 2–4 deš. literatūros ir meno modernistinės kryptys ir tendencijos, kurioms būdingas estetinis radikalizmas, antimiesčioniškos nuotaikos, tradicinių moralės ir meno normų parodijavimas, demonstratyvus neįprastų meninės raiškos priemonių naudojimas, polinkis į formalistinius eksperimentus. Literatūroje avangardizmui būdingų požymių turi tokios srovės kaip futurizmas, ekspresionizmas, siurrealizmas, dadaizmas.
Rašytojai, poetai, plėtoję avangardizmo koncepciją: Šarlis Bodleras, Artūras Rembo, Polis Verdenas. Avangardizmo estetikos principai ryškūs Gijomo Apolinero, Polio Eliuaro, Džeimso Džoiso, Marselio Prusto kūryboje. Avangardizmo apraiškų yra ir XX a. pab. postmodernizmo literatūroje.
Lietuvos pepinas

Lietuvos pepinas – senovinė žieminė naminių obelų (lot. Malus domestica) veislė. 1899–1973 m. buvo įrašyta į Lietuvos Nacionalinį augalų veislių sąrašą.

Aprašymas

Paplitusi Lietuvos pietuose, Baltarusijos vakaruose ir Lenkijos šiaurės rytuose. Pastarojoje šalyje vadinama Gliogeruvka (lenk. Glogierówka), taip pagerbiant inžinierių ir sodininką Janą Gliogerį (žinomo istoriko ir etnografo Zigmanto Gliogerio tėvą). 
Pasodinus derėti pradeda po 1–2 metų. Vaismedžio neaukštas kamienas laiko netolygų vainiką, žydi vidutiniškai anksti. Neatsparus rauplėms ir reiklus dirvai. Derlius skinamas rugsėjo pabaigoje–spalio pradžioje, saugykloje išsilaiko iki vasario mėnesio. Vaisiai vidutinio dydžio (vienas sveria apie 70 g), apvalūs arba kiek ištįsę. Odelė labai plona, žalsvai geltona, saulės apšviestoje pusėje padengta švelniu raudoniu. Minkštimas ryškiai baltas ir purus, saldžiarūgščio skonio, labai sultingas, smulkiai grūdiškas.
Čangas

Čangas (tibet. ཆང་ , angl. Chhaang) - tibetiečių alkoholinis gėrimas, gaminamas iš ryžių.
Populiarus rytų Himalajuose: Tibete, Sikime, Ladake, Nepale, Butane.